虎媼傳

有為予談虎者云:

歙居萬山中,多虎,其老而牝者,或為人以害人。有山甿,使其女攜一筐棗,問遺其外母。外母家去六裏所,其稚弟從,年皆十餘,雙雙而往。日暮迷道,遇一媼問曰:「若安往?」曰:「將謁外祖母家也。」媼曰:「吾是矣。」二孺子約:「兒憶母言,母面有黑子七,婆不類也。」曰:「然。適簸糠蒙於塵,我將沐之。」遂往澗邊拾螺者七,傅於面。走謂二孺子曰:「見黑子乎?」信之,從媼行。自林穿窄徑入,至一室如穴。媼曰:「而公方鳩工擇木,別構為堂,今暫棲於此,不期兩兒來,老人多慢也。」草具夕餐。餐已,命之寢,媼曰:「兩兒誰肥,肥者枕我而撫於懷。」弟曰:「餘肥。」遂枕媼而寢,女寢於足,既寢,女覺其體有毛,曰:「何也?」媼曰:「而公敝羊裘也,天寒,衣以寢耳。」夜半,聞食聲,女曰:「何也?」媼曰:「食汝棗脯也,夜寒而永,無年老不忍饑。」女曰:「兒亦饑。」與一棗,則冷然人指也。女大駭,起曰:「兒如廁。」媼曰:「山深多虎,恐遭虎口,慎勿起。」女曰:「婆以大繩系兒足,有急則曳以歸。」媼諾,遂繩其足,而操其末,女遂起,曳繩走,月下視之,則腸也。急解去,緣樹上避之。媼俟久,呼女不應,又呼曰:「兒來聽老人言,毋使寒風中膚,明日以病歸,而母謂我不善顧爾也。」遂曳其腸,腸至而女不至。媼哭而起,走且呼,彷佛見女樹上,呼之下,不應。媼恐之曰:「樹上有虎。」女曰:「樹上勝席上也,爾真虎也,忍啖吾弟乎!」媼大怒去。無何,曙,有荷擔過者,女號曰:「救我,有虎!」擔者乃蒙其衣於樹,而載之疾走去。俄而媼率二虎來,指樹上曰:「人也。」二虎折樹,則衣也。以媼為欺己,共咋殺媼而去。

—[清]黃之雋:〈虎媼傳〉